MINISTERSTVO KULTÚRY SLOVENSKEJ REPUBLIKY
Bratislava 1. januára 1999 Číslo: MK 400/99-1
ROZHODNUTIE 
Ministerstva kultúry Slovenskej republiky o vydaní zriaďovacej listiny Slovenskej knižnice pre nevidiacich Mateja Hrebendu so sídlom v Levoči. 

Ministerstvo kultúry Slovenskej republiky podľa § 21 až 23 zákona Národnej rady Slovenskej republiky č.303/1995 Z. z. o rozpočtových pravidlách v znení neskorších predpisov zriaďuje Slovenskú knižnicu pre nevidiacich Mateja Hrebendu so sídlom v Levoči a vydáva túto zriaďovaciu listinu:
Názov organizácie: Slovenská knižnica pre nevidiacich Mateja Hrebendu so sídlom v Levoči 
Sídlo organizácie: Štúrova 36, 054 65 Levoča 
Identifikačné číslo organizácie: 37780387 
Dátum zriadenia: 1. januára 1999 podľa § 6 ods. 2 zákona č. 53/1959 Zb. o jednotnej sústave knižníc v znení neskorších predpisov.
Čl. I 
Základný účel a predmet činnosti:
1.	Slovenská knižnica pre nevidiacich Mateja Hrebendu so sídlom v Levoči (ďalej len „knižnica“) pôsobí v oblasti šírenia informácií nevidiacim a slabozrakým občanom Slovenskej republiky s cieľom zabezpečiť ich kultúrne potreby, záujem o vzdelávanie a uľahčiť ich pracovné a spoločenské uplatnenie. 
2.	Knižnica plní najmä tieto úlohy
a.	poskytuje komplexné knižničné a informačné služby, 
b.	pôsobí ako koordinačné, bibliografické, metodické a vzdelávacie centrum pre nevidiacich a slabozrakých v Slovenskej republike, 
c.	spracováva dokumenty do foriem prístupných vnímaniu nevidiacich a slabozrakých (Braillovo písmo, tlač so zväčšeným typom čiernotlačového písma, zvukové nahrávky, digitalizácia textov a reliéfna grafika), 
d.	vydáva a vyrába periodické i neperiodické publikácie v príslušných formách a distribuuje ich
•	knižniciam poskytujúcim knižničné a informačné služby nevidiacim a slabozrakým používateľom
•	inštitúciám a organizáciám pre nevidiacich a slabozrakých, 
•	nevidiacim a slabozrakým jednotlivcom v Slovenskej republike i v zahraničí, 
e.	zhromažďuje, ochraňuje, vedecky a odborne spracováva, využíva a sprístupňuje písomné dokumenty o slepeckom hnutí v Slovenskej republike, 
f.	poskytuje, distribuuje a vykonáva obchodnú činnosť s výrobkami a pomôckami pre nevidiacich a slabozrakých občanov, ktoré súvisia s produkciou knižnice, 
g.	spolupracuje s podobnými zariadeniami pre nevidiacich a slabozrakých v zahraničí.
Čl. II
1.	Knižnica spravuje majetok, ktorý jej bol zverený zriaďovateľom na plnenie vymedzeného poslania a predmetu činnosti. Tento majetok vedie vo svojej účtovnej a operatívnej evidencii. knižnica spravuje aj majetok, ktorý nadobudla vlastnou činnosťou. 
2.	Nehnuteľný majetok knižnice tvoria nehnuteľnosti evidované v príslušných katastroch nehnuteľností ku dňu vydania tejto zriaďovacej listiny. 
3.	Hnuteľný majetok spravovaný knižnicou tvorí hmotný a nehmotný investičný majetok, drobný hmotný majetok, dokumentačné, archívne, knižničné fondy a ďalší hnuteľný majetok vedený v účtovnej a operatívnej evidencii so stavom ku dňu vydania tejto zriaďovacej listiny.
Čl. III
Knižnica môže vykonávať podnikateľskú činnosť nad rámec predmetu hlavnej činnosti v rozsahu stanovenom osobitným opatrením Ministerstva kultúry Slovenskej republiky za predpokladu, že plní úlohy v oblasti svojej hlavnej činnosti a prostriedky získané podnikateľskou činnosťou využíva na skvalitňovanie služieb poskytovaných v oblasti hlavnej činnosti. 

Čl. IV 
1.	Štatutárnym orgánom knižnice je riaditeľ, ktorého vymenúva a odvoláva minister kultúry Slovenskej republiky. 
2.	Štatutárny orgán riadi činnosť knižnice a v súlade so zriaďovacou listinou zodpovedá za jej činnosť ministrovi kultúry Slovenskej republiky. 
3.	Organizáciu a vnútornú prevádzku knižnice, ako aj vzťahy jednotlivých jej organizačných zložiek upraví organizačný poriadok, ktorý vydá riaditeľ knižnice po predchádzajúcom súhlase Ministerstva kultúry Slovenskej republiky.
Čl. V 
1.	Knižnica je príspevková organizácia, ktorej zriaďovateľom je Ministerstvo kultúry Slovenskej republiky. 
2.	Knižnica je svojimi príjmami a výdavkami napojená na rozpočet Ministerstva kultúry Slovenskej republiky, ktoré garantuje a kontroluje jej činnosť a v prípade zistenia nedostatkov prijíma potrebné opatrenia. 
3.	Knižnica hospodári samostatne podľa schváleného rozpočtu a vo svojom mene nadobúda práva a zaväzuje sa. Na svoju činnosť môže prijímať finančné a vecné dary.
Čl. VI
Majetok Ústrednej knižnice pre nevidiacich Mateja Hrebendu so sídlom v Levoči v rozsahu, v akom sa nachádza v jej dispozícii k 1. januáru 1999, ako aj majetok podľa delimitačného protokolu medzi Krajským úradom v Prešove, Podtatranským kultúrnym centrom v Poprade a Ministerstvom kultúry Slovenskej republiky v rozsahu práv a povinností vyplývajúcich z majetkovo-právnych vzťahov vrátane práv a povinností vyplývajúcich z pracovnoprávnych vzťahov prechádzajú 1. januára 1999 na Slovenskú knižnicu pre nevidiacich Mateja Hrebendu so sídlom v Levoči.
Čl. VII 
Knižnica sa zriaďuje na neurčitý čas. 

Čl. VIII 
Táto zriaďovacia listina nadobúda účinnosť 1. januára 1999.
Milan KŇAŽKO 
minister kultúry Slovenskej republiky